**Županov kotiček**

Spoštovani občani in občanke, ko boste brali ta Županov kotiček, bo že za nami še zadnja, 30. redna seja občinskega sveta v tem mandatnem obdobju, na kateri bo svet 11. t.m. obravnaval in, upam, sprejel še nekaj važnih odločitev (Lokalni razvojni program Občine Trzin za obdobje 2014 do 2020, Lokalni energetski koncept Občine Trzin itd.). A, ker bo seja zadnja v tej sestavi, je glede na zaplete, ki so spremljali delovanje občinskega sveta v tem mandatu, smiselno tudi s tega vidika zaključiti mandat z nekaj pojasnili, ne da bi komurkoli kaj očitali ali koga napadali. Navsezadnje se vsakdo, tudi izvoljeni občinski svetnik, sam odloča, kako bo deloval, javnost pa ima pravico presoje njegovega ravnanja. Prav pa je, da občani veste, kdo je bil pripravljen nositi odgovornost za delovanje občine in kdo ne.

**Obstrukcija kot način delovanja**

Znano je, da tri svetniške skupine (t.i. opozicija) praktično niso sodelovale v delu sveta, čeprav so se svetniki teh skupin udeleževali sej in tudi niso sodelovale v delu delovnih teles sveta, ker niso predlagale kandidatov za člane delovnih teles. Tako so se te svetniške skupine odločile zato, ker večinski del svetnikov (t.i. županova koalicija) ni pristal na zahteve, **da mora v nekaterih delovnih telesih imeti večino manjšina (opozicija)**. Ko sem namreč po volitvah podpisani vse izvoljene svetnike povabil na **neformalni pogovor** o tem, kakšne interese imajo v zvezi s članstvom in mesti predsednikov delovnih teles, sem bil najprej deležen formalističnih očitkov, češ da je treba postopke voditi strogo formalno in nato so sledile zahteve, da želi tedaj že razglašena opozicija imeti v nekaterih delovnih telesih večino (v komisiji za mandatna vprašanja, volitve in imenovanja, v odboru za okolje in prostor itd.), na kar večina iz razumljivih razlogov ni pristala, saj bi to pomenilo tudi izigravanje volje volivcev in po tem opozicijske skupine več niso želele predlagati svojih kandidatov za člane delovnih teles. Večina je zato najprej predlagala in imenovala toliko članov delovnih teles, kolikor ji jih po **izračunu deležev** v svetu pripada in imenovala predsednike ter opozorila opozicijske skupine, da čaka na njihove predloge za člane in tudi za vsaj dva predsednika. Ker je bilo delo delovnih teles, v katerih so bila zasedena samo tri mesta od petih, ogroženo zaradi možnih težav s sklepčnostjo, je večina **začasno** (do pričakovane dopolnitve z opozicijskimi člani) imenovala še po enega člana v delovno telo, ki bi mu članstvo prenehalo takoj, ko bi imenovali člane iz opozicijskih skupin, ki pa, žal, **niso bili predlagani.**

Na sejah sveta so svetniki opozicije bili navzoči samo formalno, morda bi kdo celo pomislil, da samo zato, da so dobivali sejnine, saj v delu sveta praktično **niso sodelovali**; v veliki večini primerov niso niti razpravljali o točkah dnevnega reda, razen zlasti enega svetnika, niti glasovali o predlaganih sklepih, razen tedaj, ko so morda računali, da za predlog župana ne bodo glasovali vsi svetniki večinske koalicije in bi bilo z njihovimi glasovi mogoče preprečiti sprejem predloga. Mimo tega so zlasti županu zastavljali domnevno neprijetna vprašanja, pogosto utemeljena z nepoznavanjem predpisov ali namernim spregledovanjem znanih podatkov, s trditvami, ki so jih domnevno slišali ipd. V nastopanju pred javnostjo (Odsev, letaki, tudi t.i. zbori občanov oziroma srečanja z občani ipd.) so si izbirali samo teme in vprašanja, z obravnavo katerih naj bi škodovali večini v občinskem svetu in zlasti županu, kar je tudi drugod po Sloveniji priljubljeno početje in niti ni moteče, razen tedaj, ko gre za navajanje neresnic o političnih nasprotnikih, za zavajanje ljudi z neverodostojnimi podatki, za napačno navajanje zakonov, ki jih večina občanov ne pozna dovolj natančno ipd. Ena takih tem so v zadnjem času nove cene storitev na področju gospodarskih javnih služb, v zvezi s katerimi so trdili, da gre za večstoodstotne podražitve, za nezakonito ravnanje župana in večine v občinskem svetu ipd. Hkrati pa so vztrajno molčali o tem, da cene zaradi politike vlade niso bile usklajene več kot deset let in je morala občina zato mimo zakona izdatno subvencionirati občane, ki so plačevali znatno manj kot je znašala dejanska vrednost storitev. Z uredbo vlade je bila kot del cene uvedena nova obveznost, omrežnina, namenjena za investicijsko vzdrževanje infrastrukture (cevovodov, kanalov, naprav ipd.), **ker občine za te namene nimajo sredstev znotraj proračunov** in je zato infrastruktura v zadnjih dvajsetih letih propadala, tako da je stanje po Sloveniji že alarmantno (izgube vode, primesi v vodi, zastarele čistilne naprave in oprema centrov za ravnanje odpadki…). Zdaj je že jasno, da je v Trzinu tudi skupna nova cena storitev za gospodinjstva za solidno oskrbo na tem področju še vedno med nižjimi v Sloveniji, da se je skupni znesek pri enaki porabi vode in ob višji ravni storitev na področju zbiranja in odlaganja različnih vrst komunalnih odpadkov, vključno z omrežninami, zvišal za veliko manj kot 100 %, predvsem pa je precej nižji kot v večini slovenskih občin. Seveda pa tudi podpisani vem, da bo to glavna predvolilna tema, saj smo v zvezi z denarnicami vsi občutljivi in, ker pač tisti, ki nima svojih idej in ne programa, mora diskreditirati one druge, ki imajo ideje in imajo predloge razvojnih programov in so se tudi že potrdili s svojim delom, kar v našem primeru velja zlasti za **večino svetnikov, ki so bili pripravljeni sprejeti odgovornost za delovanje občinskega sveta in za predlagane odločitve.**

**Stara pesem**

Kaj reči o nadaljevanki **domnevnega pravičnika Petra Kralja**, ki pred vsakimi volitvami pogreje postano temo o domnevni navezi »župan – Biring«, s katero je tudi kot ovaduh že vsaj dvakrat pogorel. Gospod me je namreč že tudi neupešno ovajal kriminalistični policiji in skušal z vedno enakimi neutemeljenimi trditvami prepričati volivce v Trzinu, naj me ne volijo več. Kaj misliti o človeku, katerega edini cilj je, da bi nekomu drugemu z neresnicami preprečil javno delovanje, kakšno izvolitev ali kaj podobnega. Ali ni usmiljenja vredno, če je petnajst, šestnajst let to tvoj edini resni projekt?! V vsem tem času bi si res že lahko našel kakšno bolj ustvarjalno manijo! A naj bo, kakor pač je; vsak si sam izbira cilje v življenju in prej ko slej se mu to vrne.